**ခင်ခင်ထူး** သည် မြန်မာအမျိုးသမီး စာရေးဆရာတစ်ဦးဖြစ်ကာ ဝတ္ထုတို၊ ဝတ္ထုရှည် များစွာရေးသား ထုတ်ဝေထား၍ အမျိုးသား စာပေဆု ရရှိထားသော သူလည်းဖြစ်သည်။ကျေးလက်နောက်ခံ အချစ်ဝတ္ထုများကို ရိုးရာအတွေးများဖြင့် ဖော်ကျူးရေးတတ်သူ၊ မအိမ်ကံ အခန်းဆက် ဝတ္ထုရှည်ကနေ ပရိသတ်ကြား ပေါက်သွားခဲ့သူဟု ဘီဘီစီသတင်းက ဖော်ပြသည်။ဆရာမခင်ခင်ထူး၏ အောင်မြင်ကျော်ကြားခဲ့သည့် ဝတ္ထုများစွာထဲမှ ပန်းကြာဝတ်မှုန် ဝတ္ထုသည် ရုပ်ရှင်အဖြစ် ရိုက်ကူးရာတွင် အကယ်ဒမီဆု ၂ဆုအထိရရှိခဲ့သည်။ယင်းအပြင် "ဆူးပန်းခွေသွယ်ဘယက်နှင့် ပေရွက်လိပ်နားတောင်းဆင်" ကို "ခသုံးလုံး" ရုပ်ရှင် ထုတ်လုပ်ရေးက ဇာတ်လမ်းတွဲအဖြစ်၂၀၁၉ ခုနှစ်တွင် ပုံဖော်ရိုက်ကူးသည်။

ဘဝအကျဉ်း
--------

၁၉၆၅ ဒီဇင်ဘာ(၁၇)ရက်နေ့တွင် မြင်းခြံမြို့၌ အဖ-ဦးညို၊ အမိ-ဒေါ်မြတင်တို့က မွေးဖွားသည်။ မွေးချင်း(၆)ယောက်တွင် တတိယမြောက် တစ်ဦးတည်းသော သမီးဖြစ်သည်။ အမည်ရင်းမှာ ဒေါ်ထူးထူး ပင်ဖြစ်သည်။ ငယ်စဉ်က မြင်းခြံမြို့တွင် ပညာသင်ကြားခဲ့သည်။

၁၉၈၅၌ မန္တလေးတက္ကသိုလ်မှ ဓာတုဗေဒဘာသာရပ်ဖြင့် ဘွဲ့ရရှိခဲ့ကာ ၁၉၈၉တွင် မူလတန်းပြဆရာမအဖြစ် တာဝန်ထမ်းဆောင်ခဲ့သည်။ ၁၉၉ဝပြည့်နှစ်တွင် အလယ်တန်းပြဆရာမဖြစ်လာကာ ၁၉၉၂၌ မန္တလေးသို့ ပြောင်းရွှေ့ခဲ့သည်။ ဧပြီလထုတ် *ရွှေဝတ်မှုန်* မဂ္ဂဇင်းတွင် ပါရှိသော *ပန်းပန်ပါရစေ* ဝတ္ထုတိုဖြင့် စာပေနယ်သို့ စတင်ဝင်ရောက်ခဲ့ သည်။

၁၉၉၃မှစ၍ မဂ္ဂဇင်းများတွင် ဝတ္ထုတို၊ ဝတ္ထုရှည်များရေးသားကာ အားကစားဂျာနယ်များတွင်လည်း ဘောလုံးဆောင်းပါးများ ရေးသားခဲ့၏ ။ အချို့ဝတ္ထုတိုများကို ဂျပန်ဘာသာ၊ ဂျာမန်ဘာသာသို့ ပြန်ဆိုခဲ့ကြသည်။ ၁၉၉၉တွင် မဂ္ဂဇင်းပါဝတ္ထုတိုများကို စုစည်းလျှက် *သနပ်ခါး ဝတ္ထုတိုများ*ထွက်ရှိခဲ့ကာ သူမ၏ ပထမဆုံး လုံးချင်းစာအုပ်ဖြစ်သည်။

၂၀၀၁ ရောက်သောအခါ အလယ်တန်းပြဆရာမအဖြစ်မှ နုတ်ထွက်၍ နောင်တစ်နှစ်တွင် 'ကျမချစ်သော ဘောလုံးသူရဲကောင်းများ' (စတားပလေယာကောက်ကြောင်း) စာအုပ်ထွက်ခဲ့သည်။ စာရေးဆရာ နေဝင်းမြင့် နှင့် အိမ်ထောင်ပြုခဲ့သည်။ ၂၀၀၃၌ *ဖက်စိမ်းကွမ်းတောင်ရွှေဝတ္ထုတိုများ* ဖြင့် အမျိုးသားစာပေ ဝတ္ထုတိုပေါင်းချုပ်ဆုရရှိခဲ့သည်။

စာနယ်ဇင်းများတွင် ဝတ္ထုတို၊ ဝတ္ထုရှည်၊ ဆောင်းပါးများ အပုဒ်(၁၀၀)ကျော်ရေးသားခဲ့ပြီး ဖြစ်လေသည်။

ထင်ရှားသောစာအုပ်များ
--------------------

ဆရာမ ခင်ခင်ထူး၏ ထင်ရှားသော စာအုပ်များမှာ :

1. ဖက်စိမ်းကွမ်းတောင် ရွှေဝတ္ထုတိုများ (ရွှေဝတ္ထုတိုများ ၂၀၀၃ အမျိုးသားစာပေ ဝတ္ထုတိုများ ဆု)
2. ဆံရစ်ဝိုင်း ဝတ္ထုတိုများ
3. ပါးကွက်ကြား ဝတ္ထုတိုများ
4. ဈေးခြင်းတောင်း ဝတ္ထုတိုများ
5. ဝတ်လဲတော်ရွှေပုဆိုး တန်းထိုးလို့ကြိုမယ် (၂၀၀၈ ဒု-ကြိမ်ပုံနှိပ်)
6. အညာသူအညာသား ကျမဆွေမျိုးများ(၂၀၀၇ ထွန်းဖောင်ဒေးရှင်း စာပေဆု)
7. သနပ်ခါးပွင့် ဝတ္ထုတိုများ
8. လှည်းယဉ်ကြော့ ဝတ္ထုတိုများ
9. ကြာဆစ်ကြိုး မဂ္ဂဇင်းဝတ္ထုရှည်များ
10. ဖန်းစည်းကြိုး မဂ္ဂဇင်းဝတ္ထုရှည်များ
11. ကျမချစ်သော ဘောလုံးသူရဲကောင်းများ
12. မြို့ကလေးရဲ့ကော်ဖတ်စက္ကူ ( ဆရာသိုက်ထွန်း နှင့်)
13. ပင်လယ်ဖြတ်တဲ့လှည်း (ဆရာစိုးဘားဒိုင် နှင့်)
14. စပယ်တင်မှဲ့ (ဆရာနေဝင်းမြင့် နှင့်)
15. ပိုးရည်တောင်စာ မဂ္ဂဇင်းဝတ္ထုရှည်များ
16. ပဲသင်းကောက်
17. ပန်းကြာဝတ်မှုန်
18. လက်ရွေးစင် ဝတ္ထုတိုများ
19. မအိမ်ကံ (၂၀၁၃ တတိယအကြိမ် ပုံနှိပ်
20. ခမည်းကြိုး (၂၀၁၁)
21. ဆူးပန်း ခွေ သွယ်ဘယက်နှင့် ပေရွက်လိပ် နား‌ တောင်းဆင်
22. တောမင်းသမီး
23. နတ်အိုးကွဲ
24. မြိုင်နှင့် ရဂုံ

ဆုတံဆိပ်များ
------------

၂၀၀၃တွင် အမျိုးသားစာပေဆုကို *ဖက်စိမ်းကွမ်းတောင်ရွှေဝတ္ထုတိုများ* ဖြင့်ရရှိခဲ့သည်။

ကိုးကား
-------

1. ↑  ခင်ခင်ထူး ကိုယ်ရေးအကျဉ်း။ *Burma Reader*။ 17 January 2022 တွင် မူရင်းအား မော်ကွန်းတင်ပြီး။  ၃၁မတ်၂၀၂၃ တွင် ပြန်စစ်ပြီး။
2. ↑  နန်းတွင်းမှ မော်ဒန်သို့၊ နှစ် ၁ဝဝ အတွင်း ထင်ရှားတဲ့ မြန်မာ ဝတ္ထုရေးဆရာမ ၁ဝ ဦး။ *BBC Burmese* (၆ဒီဇင်ဘာ၂၀၁၈)။  ၃၁မတ်၂၀၂၃ တွင် ပြန်စစ်ပြီး။
3. ↑  "ဆရာကြီး၊ ဆရာမကြီးတွေရဲ့ ဝတ္ထုကို ပြန်ရိုက်ရတာ တာဝန် အရမ်းကြီးတယ်"။ *ဧရာဝတီသတင်း* (၁ဇွန်၂၀၁၉)။  ၃၁မတ်၂၀၂၃ တွင် ပြန်စစ်ပြီး။
4. ↑  ဆရာမ ခင်ခင်ထူးရဲ့ ဝတ္ထုကို ပရိသတ် ကြည့်ရကျိုးနပ်အောင် ရိုက်ကူးသွားမယ်လို့ ခန့်စည်သူ ပြော။ *ဧရာဝတီသတင်း* (၃၀မေ၂၀၁၉)။  ၃၁မတ်၂၀၂၃ တွင် ပြန်စစ်ပြီး။
5. ↑  အလုံမြို့နယ်တွင် စာဖတ်ဝိုင်းပြုလုပ်။ *Myanmar Digital News* (၃၁ဩဂုတ်၂၀၁၉)။  ၃၁မတ်၂၀၂၃ တွင် ပြန်စစ်ပြီး။